# PROGRAM RADA I RAZVITKA DVORA TRAKOŠĆAN

**ZA 2025. GODINU**

Uvod

Program rada i razvitka za 2025. godinu izrađen je temeljem prijedloga stručnih djelatnika muzeja i baziran na analizi potreba i kapaciteta. Pravni okvir je Statuta Muzeja Dvor Trakošćan i važeća legislativa za muzejsku djelatnost. Prijedlog programa prati upute Ministarstva kulture i medija vezane uz izradu godišnjeg programa rada te je usklađen s programom rada ravnateljice za slijedeće četverogodišnje razdoblje.

Za izradu prijedloga proračuna, temeljem zakonskih propisa koji reguliraju muzejsku djelatnost te ostalim relevantnim propisima, proračun za programe planiran je realno s očekivanim povećanjem vlastitog prihoda, prihoda koji će se ostvariti iz EU projekata i proračunskih sredstava Ministarstva kulture i medija. Prioritet je nastavak fokusa na muzejsku djelatnost, posebno imajući u vidu povećanje broja stručnih zaposlenika u muzeju, s ciljem da muzej ispuni obrazovne i društvene zadaće prema Zakonu o muzejima. Nastavlja se rad na osmišljavanju interaktivnih sadržaje za publiku i novih aktivnosti, te na pojačanoj vidljivosti muzeja, od prisutnost u medijima do korištenja sredstava promocije i oglašavanja. U 2025. očekuje se dovršenje projekta odmuljavanja jezera koje s dvorcem čini neraskidivu baštinsku i ambijentalnu cjelinu pa će se pojedini programi usmjeriti i na vanjski okoliš i animiranje posjetitelja u ambijentalnoj cjelini.

Investicije će se usmjeriti na poboljšanje infrastrukture i usluga za posjetitelje, a posebno na primjereno uređenje sanitarnih čvorova kao i vanjske recepcije koja će se s otvaranjem jezera vratiti kao naplatna postaja. Slijedi nastavak uređenja šetnica oko jezera i planira se u suradnji s Hrvatskim vodama na izvedbi prijelaza preko jezera. Za projekte koji rješavaju problem dostupnosti očekuju se dozvole javnopravnih tijela da bi se potom izradili iizvedbeni projekti i pripremile prijave na natječaje iz EU fondova.

Nastavlja se investicija energetske obnove i učinkovitosti za pomoćnu zgradu i planira se dovršiti i urediti prostor galerije i čuvaonice. Također će se opremiti i arhiv i pismohrana muzeja. Planira se završetak rješavanja problema odvodnje oborinskih voda koji je sve veći uslijed sve jačih nevremena i obilnih oborina kao posljedice klimatskih promjena. Potrebno je obnoviti opremu i strojeve za uređenje zaštićenog okoliša park šume i staza.

Zajedno s Hrvatskim restauratorskim zavodom i nadležnim Konzervatorskim odjelom dogovoreno je da će Konzervatorski odjel u Varaždinu prijaviti izradu podloga za izradu projektne dokumentacije cjelovite obnove svih ugroženih dijelova Dvora Trakošćan koje treba sanirati (poput krovišta i sanacija, pristupa najvišem tornju, ugradnju dizala za dostupnost i sl.) koja uključuje izradu cjelovitog snimka postojećeg stanja i sveobuhvatnih konzervatorskih smjernica. To su ujedno i podloge za izradu projekta novog stalnog postava kojega je potrebno uskladiti i s rješenjem dostupnosti, a koje pak čeka usklađivanje sa zahtjevima struke i zaštite spomenika kulture prema projektu kojega izrađuje tvrtka SENS design.

Sažetak djelokruga

Dvor Trakošćan obavlja djelatnost sukladno Zakonu o muzejima i pratećim pravilnicima koji reguliraju njegov status kao nacionalnog muzeja jedinstvenog značaja koji je jedan od rijetkih primjera očuvane kulturne i prirodne baštine u ogromnom kompleksu koji se proteže na više od 87 hektara zajedno s park šumom. Atraktivnost spomenika je nedvojbena i ponovno je destinacija primila brojna priznanja. U 2023. osvojila je Google pin nagradu dok je u 2024. dobila priznanje Općine Bednja, a predložena je i za priznanje Varaždinske županije zbog velikog doprinosa razvoju turizma. Dvorac Trakošćan uvršetn je i u 50 njaboljih Instragam destinacija u 2024. Godini.

Dvor Trakošćan je u prvom redu muzejska ustanova registrirana za obavljanje muzejske djelatnosti i na to će se i dalje usmjeriti poslovanje u 2025. godini. Uz redovnu muzejsku djelatnost na prikupljanju, zaštiti i diseminaciji znanja u prvom redu putem prezentacije stalnog postava, povremenih izložbi, edukativnih programa, stručnjaci muzeja bavit će se terenskim i istraživačkim radom te koncipiranjem novih događanja za razvoj publike. Time se ispunjava obrazovna uloga muzeja. Poseban prioritet u stručnom radu bit će uspostava kvalitetnije muzejske dokumentacije te zadaća na zaštiti arhivskog gradiva kao i pismohrane. Velike su potrebe za restauracijom muzejske građe pa su programi konzervacije i restauracije također jedan od prioriteta i to na način da se i publika upoznaje s poslovima koje obavljaju muzejski stručnjaci i njihovi suradnici kao što je to u 2024. godini bilo s restauracijom tapeta.

Važan aspekt stručnog rada je međumuzejska i međunarodna suradnja te organizacija stručnih skupova, kao i usavršavanje muzejskih djelatnika s ciljem stjecanja potrebnih stručnih zvanja. Posebno se podržava rad u profesionalnim strukovnim organizacijama koji je gradivno tkivo za cjeloživotno učenje zaposlenika.

Zakonske i druge podloge na kojima se zasnivaju programi Zakon o muzejima i prateći pravilnici daju osnovni zakonodavni okvir za rad Muzeja. Posebna pozornost u 2025. godini posvetit će se upravljanju zbirkama i politici prikupljanja te poboljšanja uvjeta u muzejskim čuvaonicama. Budući da je Muzej

smješten u nekretninama koje su nepokretno zaštićeno kulturno dobro te brine o zbirkama koje su zaštićeno pokretno kulturno dobro, rad Muzeja regulira i Zakon o zaštiti kulturnih dobara. Povijesne građevine često nisu idealna mjesta za reguliranje uvjeta za čuvanje muzejske građe pa će se izvidjeti najbolje rješenje smještaja za pojedine zbirke i njihova dostupnost za građane.

Program rada su oblikovali stručni djelatnici Dvora Trakošćan u suradnji s vanjskim stručnjacima iz partnerskih institucija u dijelovima koji uključuju međuinstitucionalnu suradnju što dodatno unosi ekpertize iz područja koja zaposlenici Dvora Trakkošćan ne pokrivaju. U 2025. planira se suradnja s kolegama iz drugih muzeja i institucija kako bi se obavili propremni radovi za veliku izložbu 2026. godine na temu utvrda, utvrđenih gradova i fortifikacijskih sustava.

Planirani programi se oslanjaju se na slijedeće dokumente:

* Zakon o muzejima i prateći pravilnici
* Program rada i razvitka Muzeja Dvor Trakošćan 2023. – 2027.
* Nacionalni plan razvoja kulture i medija za razdoblje od 2023. do 2027.
* Nacionalna razvojna strategija RH do 2030.

Poslovanje baštinskih ustanova kao što je Trakošćan je i dalje otežano zbog velikih površina za održavanje, kompleksnih procedura koje otežavaju provedbu investicija i redovnog održavanja pa se zahvati protežu na više godina implementacije što ih dodatno poskupljuje. Nisu dovoljno uključena rješenja energetske učinkovitosti i zelena rješenja te rješenja za osiguranje dostupnosti. Vjerujemo da će cjelovite konzervatorske smjernice omogućiti njihovu potpunu implemnetaciju kako to nalažu propisi.

Muzejska ustanova Dvor Trakošćan trudi se smanjiti negativne učinke današnjih trendova, u prvom redu velikih troškova održavanja kompleksa, stalnih ulaganja koja ne osiguravaju financijske povrate i ne nude nikakve uštede no strogi uvjeti zaštite ne nude ekonomski povoljna rješnja. Veliki režijski troškovi još će se povećati. Povećanjem posjeta nakon povrata jezera i potrebno je osigurati učinkovitu kontrolu i naplatu kao i rješavanje zbrinjavanja otpada. Za lokalnu zajednicu muzej će osmisliti program *Prijatelj muzeja* kojim se potiče stalna suradnja s lokalnim stanovništom koje za uzvrat ima besplatan ulaz u okruženje muzeja uz predočenje kartice.

Posjet lokaciji se temelji isključivo na dugogodišnjim uhodanim aranžmanima, a najbrojniji korisnici muzeja su obrazovne ustanove, u prvom redu školske ekskurzije koje organizirano posjećuju Trakošćan.

Interaktivnim pristupom se planira osnažiti edukativna komponenta i tako njihov boravak učiniti zanimljivijim i sadržajnijim. Sklopljena su nova partnerstva s UHPA-om s ciljem osiguranja pomaka u aktivnostima turističkih agencija te se planiraju dodatni nastupi na sajmovima u suradnji s turističkim sektorom. Također su nužna poboljšanja u suradnji s lokalnim i županijskim turističkim zajednicama.

Dvor Trakošćan će uložiti sredstva u suvenirsku ponudu, a planira se aktivirati i suvenirnica na recepciji koja se može dati u najam. Planira se usklađenje cijena ulaza i raznih usluga u muzej početkom 2025. godine prema marketinškoj analizi koju će muzej provesti u drugoj polovici 2024. Svi prijavljeni programi Dvora Trakošćan su u cijelosti obrazloženi na način da su iskazane ciljne grupe korisnika, svrha koja se realizacijom postiže kao i očekivani učinak programa. Izračuni troškova temeljeni su na ponudama koje su prikupljene od relevantnih proizvođača, pružatelja usluga ili autora.

Muzej će surađivati s različitim dionicima i nastojati programe realizirati u skladu s potrebama ciljnih korisnika i široke publike. Dionike snažnog utjecaja možemo identificirati kao primarne dionike, a oni su sljedeći:

* Ministarstvo kulture i medija kao osnivač muzeja sufinancira redovnu djelatnost i posebne programe
* Tijela za provedbu EU projekata
* Ustanove partneri, muzejske strukovne udruge i organizacije te druge ustanove u kulturi koje utječu na rad sektora.

Procjene uspješnosti programa rade se temeljem odobrenih programa Ministarstva kulture i medija, vlastitog prihoda i prikupljenih donacija te temeljem provedenih evaluacija prijava Muzeja na EU projekte. Također se prati javna podrška putem medijskih objava, prisutnosti na društvenim mrežama te kroz interes publike. Pokazatelji uspješnosti prate se kroz postojeće indikatore o kojima muzeji izvještavaju u svom godišnjem izvješću o radu.

Procjena uključuje mjerljive čimbenike poput:

1. Prihvatljivost za autoritete i donositelje odluka
2. Prihvatljivost za publiku
3. Učinak na korisnike
4. Relevantnost
5. Sukladnost s vizijom, misijom i ključnim vrijednostima Dvora Trakošćan
6. Koordinacija i integracija s drugim strategijama, programima i aktivnostima
7. Tehnička izvodljivost
8. Učinak na proračun, troškove i financiranje
9. Dostupnost sredstava
10. Dugoročni učinci
11. Kratkoročni učinci
12. Fleksibilnost i prilagodljivost
13. Vremenski okvir
14. Potrebe vezane uz ljudske resurse, prostor, opremu, nove tehnologije i sl.

Osim prijave programa na poziv osnivača dio ciljeva se planira ostvariti sredstvima iz fondova EU. Muzej će surađivati s različitim dionicima i nastojati programe realizirati u skladu s potrebama ciljnih korisnika i široke publike. Osim navedenih primarnih dionika veliku ulogu u radu Muzeja imaju profesionalni vanjski suradnici koji rade sa stručnjacima muzeja, kao i partnerske institucije. Muzeji danas otežano ostvaruju donacije i sponzorstva, a za veće kampanje Dvor nema potrebne ljudske resurse. Primjećena je stalna naplata obavijesti o programima kulturnim ustanovama poput muzeja od strane medija kao i dosta slaba zastupljenost muzeja na javnim televizijama i radio postajam, naplata oglašavanja donatora i sponzora što onda umanjuje učinka bilo kojeg prihoda te vrste.

Zaposlenici su važni dionici koji stalnim usavršavanjem mogu postići velike pomake u rezultatima. Nužna je dodatna edukacija i stjecanje novih znanja i kompetencija pa se planira sudjelovanje na stručnim konferencijama i tečajevima. Za oblikovanje javnog mišljenja i stvaranja pozitivne slike Muzeja važni su dionici koji često komuniciraju s javnošću ili su prisutni u medijima:

* + sektor kulture
  + turistički sektor
  + zaposlenici u medijima
  + strukovne organizacije
  + strukovne udruge
  + popularne osobe
  + PR agencije.

Programska djelatnost

Prijedlog posebnih programa Dvora Trakošćan za 2025. godinu prijavljuje se osnivaču Ministarstvu kulture i medija, na javne pozive projekata sufinanciranih iz fondova EU, Ministarstva vanjskih poslova i EU te prihvatljive pozive u suradnji s TZ Varaždinske županije i TZ Trakošćan – Općina Bednja. Muzej će se javiti i na druge pozive ukoliko je prihvatljiv prijavitelj.

Projekti i programi Muzeja usklađeni su s relevantnim strateškim dokumentima, a posebno su usmjereni na razvoj društva znanja u kojem se potiče neformalno obrazovanje i cjeloživotno učenje. U slijedećem razdoblju će se puna pozornost posvetiti programima za publiku. Iako Dvor Trakošćan izradom brojnih projekata investicija teži unaprjeđenje javne i društvene infrastrukture i razvoju usluga na lokaciji kod većine projekata zabilježen je zastoj.

Muzej planira razvoj multimedijalnih sadržaja i igrifikacije s ciljem jačanje socijalne uključenosti i unaprjeđenja kvalitete doživljaja baštine za mlađe generacije. Posebno se kroz izložbe uključuje komponenta borbe protiv predrasuda, diskriminacije i sl. Na taj način se korisnici bolje upoznaju s prirodnom i kulturnom baštinom o kojoj Muzej skrbi.

U svojim projektima Dvor Trakošćan podupire integrirani razvoj turizma i revitalizaciju kulturne baštine gdje se kroz suradnju s drugim dionicima dodatno gradi njezina atraktivnost. Trakošćan jest prepoznata jedinstvena baštinska cjelina, no potrebno je uložiti u dodatnu ponudu na destinaciji koja uključuje animaciju posjetitelja i povećava osjetilna iskustva kako bi se potaknulo zadržavanje na lokaciji i povećalo spremnost na plaćenje dodatne vrijednosti. To bi omogućilo i diversifikaciju prihoda kroz novu ponudu te formiranje cijena koje će biti primjerene vrijednosti baštinskog kompleksa i njegovog sadržaja.

*Benchmarking* analize sa sličnim ustanovama daju usporedbu u širem okruženju poput primjerice dvoraca južne Češke ili sličnih lokaliteta u Sloveniji i Austriji. Ulaz na tvrđavu sv. Mihovila u Šibeniku koji nema opremljen interijer je 13 eura.

# REDOVNA PROGRAMSKA DJELATNOST

Redovito se planiraju poslovi vezani uz muzejske zbirke i muzejsku dokumentaciju. Planirani su poslovi sabiranja muzejske građe, rad na istraživanju i obradi građe te nastavak upisa u primarnu i sekundarnu muzejsku dokumentaciju. Planiraju se poslovi na zaštiti fundusa, fotografiranju i digitalizaciji građe. Planira se unijeti poboljšanja u vođenje sekundarne dokumentacije ustrojem novih fondova, a rezultati upisa redovito će se pratiti brojčanim zapisima vrsnoće i kvantitete prema zaključcima Stručnog vijeća muzeja koje će razraditi dvogodišnji terminski plan.

Planiraju se predavanja stručnog osoblja na nacionlanim i međunarodnim muzejskim skupovima i konferencijama te organizacija susreta muzealaca u okviru međumuzejske suradnje. Planira se nastavak suradnje sa stručnim muzejskim organizacijama – ICOM, NEMO, ICOMOS, Europa Nostra i Interpret Europe. Voditelji zbirki i dokumentacije održavati će zajedničke sastanke i konzultacije prilikom implementacije stručnih programa. Planira se aktivirati novi sadržaj na mrežnim stranicama Dvora Trakošćan.

Od redovnih poslova ističemo:

## Skupljanje građe

Muzej je pretežito vezan uz prikupljanje građe vezane uz obitelj Drašković te će se u tom smjeru nastaviti aktivnosti.

* 1. Otkup

Otkup će se obavljati u muzeju ili na terenu, odabirom predmeta relevantnih za popunu pojedinih zbirki.

* 1. Terensko istraživanje

Pratit će se građevinski radovi koji će biti izvođeni oko i u samom dvorcu, na uređenju prostora i okoliša muzeja (fotografiranje, bilješke, skice).

* 1. Darovanje

Muzej će primiti predmete kao dar ako netko od građana želi darovati predmete muzeju te ukoliko će se ti predmeti podudarati sa sakupljačkom politikom.

* 1. Zamjena i ustupanje

Posuđuje se građa za izložbe renomiranim muzejima s kojima se takva praksa pokazala uspješnom i pridonijela afirmaciji Muzeja.

## Zaštita

* 1. Preventivna zaštita

Redovito će se čistiti građa iz stalnog postava. Nadzirat će se izvođači radova i posjetitelji u Muzeju radi sprečavanja oštećenja muzejske građe ili same građevine. Vršit će se dezinsekcija i fumigacija muzejske građe koja će biti smještena u muzejskoj čuvaonici.

Nabaviti će se pregradni stupići i prigodne trake za stalni postav. Nabaviti će se sjenila za prozore i zaštitne UV folije.

Sanirati će se kapilarna vlaga u dvorcu ugradnjom sistema PROsystem.

* 1. Konzervacija
     1. Preventivna konzervacija

Osiguranje dugoročne stabilnosti, sigurnosti i cjelovitosti predmeta izloženih i pohranjenih u muzeju. Provođenje poslova arheološkog nadzora tijekom izvođenja radova u okrugu muzeja.

* 1. Restauracija

Izvođenje konzervatorsko-restauratorskih zahvata na slikama (Juraj VI. Drašković, DT77; Johann Nepomuk Gobert Aspremont Linden, DT 1382; Wirich Philipp Lorenz Daun, DT 986, Portret mladića, DT 1007; Bogorodica sućutna (Pietà), DT 992; Portret kardinala Utješenovića, DT 1315, Muziciranje, DT 1000) s pripadajućim ukrasnim okvirima te na pozlaćenom baroknom okviru zidnog ogledala, DT 1193.

* 1. Ostalo

Planiraju se manji zahvati koje može izvesti vlastita radionica: sitni popravci, uništavanje štetočina u prostorijama i na građi itd.

Napraviti će se evidencija muzejske građe iz čuvaonice koja može biti uključena u budući novi postav.

## Dokumentacija

Stalna inventarizacija i kataloška obrada novo pridošle muzejske građe. Sređivat će se primarna i sekundarna dokumentacija sukladno Pravilniku o sadržaju i načinu vođenja dokumentacije o muzejskoj građi i muzejskoj djelatnosti te načinu ostvarivanja uvida u muzejsku građu i dokumentaciju. Skeniranje i fotografiranje muzejske građe. Uvođenje novih dokumentacijskih fondova. Bit će olakšano vođenje hemeroteke po ugovaranju praćenja medija s tvrtkom Press- clipping.

Planira se dodatna edukacija stručnjaka muzeja na temu vođenja dokumentacije.

## Knjižnica

U planu je daljnja razmjena publikacija s muzejima i institucijama u državi, te nabava nove stručne literature. Knjižnica je internog karaktera, ali je dostupna za posudbu i vanjskim korisnicima za

potrebe izrađivanja školskih ili studentskih radova i za potrebe različitih istraživanja za stručne radove odnosno publikacije. Stručna literatura nabavljati će se darovanjem i kupnjom.

## Stručni rad

* 1. Suradnja na obradi građe predviđene za izlaganje u stalnom postavu

Manje izmjene u stalnom postavu: slike iz stalnog postava koje su na restauraciji privremeno će se zamijeniti drugima i po završetku restauracije ponovno vratiti u postav. Manje izmjene su moguće i zbog povremenih izložbi koje će dodatano kontekstualizirati pojedine teme iz postava.

* 1. Vršit će se potrebne stručne ekspertize te identifikacija i determinacija građe prema zahtjevu korisnika u muzeju ili terenu.
  2. Posudbe

Davat će se građa na uvid te će se po mogućnosti posuđivati srodnim ustanovama.

* 1. Sudjelovanje na stručnim konferencijama predavanjima i seminarima

Planira se izlaganje stručnjaka muzeja na tuzemnim i međunarodnim stručnim konferencijama i objava tekstova u stručnim publikacijama tih konferencija.

* 1. Publicistička djelatnost

Pisanjem članaka i vijesti za internetske stranice muzeja i društvene mreže bit će popraćen i predstavljen rad u Muzeju.

Aktivnosti muzeja se redovito objavljuju u MDC Newsletteru.

Planiraju se objave u inozemnim i tuzemnim stručnim publikacijama.

* 1. Stručno usavršavanje

Kustosi i drugi djelatnici će prema mogućnostima sudjelovati na stručnim konferencijama i znanstvenim seminarima, prezentacijama, skupovima ili usavršavanjima.

Također se planira stručno specijalizirano usavršavanje vezano uz poboljšanje rada s posjetiteljima, upravljanje institucijom te primjenom propisa.

Planira se jedno stručno putovanje s ciljem edukacije i poboljšanje znanja svih djelatnika muzeja. Planira se stručno putovanje vezano uz stvaranje nužnih partnerstva muzeja kako bi mogli sudjelovati na programima prekogranične i međunarodne suradnje.

* 1. Djelovanje u strukovnim društvima

Dvor Trakošćan sudjelovati će u prvom redu u programima muzejske profesionalne organizacije

ICOM.

Poticat će se suradnja s ICCROM-om i ICOMOS-om obzirom na jedinstven spomenički status trakošćanskog kompleksa.

Muzej će pratiti aktivnosti mreže NEMO i Intterpret Europe, Museum Next te Europe Nostre.

* 1. Vršit će se pisanje tekstova, priprema fotografija, održavanje i ažuriranje web stranica, društvenih mreža, mobilnih aplikacija i digitalizacija građe.
  2. Ostalo

Pratit će se nove spoznaje u struci, nabavljati i čitati stručna literatura, posjećivati će se sajmovi i izložbe.

Planira se sudjelovanje u aktivnostima turističkih zajednica vezano uz promociju Dvora Trakošćan. Planira se nastup na INTERLIBERu i kulturno-turističkim sajmovima.

Tijekom godine muzej će surađivati s brojnim udrugama

## Izložbena djelatnost

Sukladno financijskim mogućnostima planira se organizacija povremenih izložbi:

Predviđaju se tri veće nove izložbe: „Juraj Drašković – 500 godina“, „Lovačka kultura, tradicija i etika” i „Vojni prikazi 18. stoljeća u dvorcu Trakošćan”.

Planiraju se gostovanja izložbe „Tko tu koga ženi?“ u zemlji i inozemstvu. Planira se gostovanje izložbe etimologija Trakošćan u zemlji i inozemstvu.

Prema modelu godišenje suradnje s umjetnicima Dvor Trakošćan će dio izložbenog prostra ustupiti za izložbe recentnih umjetnika.

## Izdavačka djelatnost

Planira se izdavanje kataloga izložbi te ostalih tiskovina vezanih uz te izložbe.

## Edukativna djelatnost

* 1. Vodstva

Planiraju se različita tematska i stručna vođenja stalnim postavom.

* 1. Radionice i igraonice

U suradnji s različitim ciljnim skupinama korisnika priređivat će se radionice i predavanja.

11.5. Ostalo

Sudjelovanje u manifestacijama „Noć muzeja“, “Noć tvrđava”, „Dani europske baštine”, Vožnja jezerom u zmajevim čamcima (dar Konfucijevog instituta Sveučilišta u Zagrebu) i „Noć magije”.

Razvoj pristupačnosti stalnog postava.

## Odnosi s javnošću

* 1. Davat će se informacije i intervjui novinskim kućama.
  2. Sudjelovat će se u televizijskim i radijskim emisijama te na portalima.
  3. Sudjelovat će se u suorganizaciji promocija i prezentacija u samom dvorcu i okolini.
  4. Koncerti

Sudjelovat će se u organizaciji koncerta u sklopu 55. Varaždinskih baroknih večeri. Sudjelovat će se u programu „Romantična pozornica Trakošćana”.

Organizirati će se drugi koncerti, predstave i predavanja u sklopu događanja.

12.7. Ostalo

Davat će se stručne upute i ostali podaci korisnicima Muzeja, te će se surađivati s brojnim turističkim agencijama. Na recepciji Muzeja vršit će se prodaja vodiča, razglednica, postera i drugih suvenira.

## Marketinška djelatnost

Osmišljavanje i organiziranje svih manifestacija Muzeja. Suradnja sa turističkom zajednicom i agencijama na promidžbi. Nastavak suradnje s UHPA-om.

Osmišljavanje aktivnosti uz zanimljive dane i obljetnice.

Program povećanja prepoznatljivosti novog brenda Dvora Trakošćan i stvaranje nove publike. Sudjelovanje na turističkim sajmovima zbog prezentacije i promocije Dvora Trakošćan široj publici.

Izrada promotivnih kampanja i suradnja s medijima

## Ukupan broj posjetitelja

U 2025. očekuje se normalizacija te povećanje broja posjetitelja nakon stavljanja jezera u funkciju.

## Ostale aktivnosti

* 1. Zaštita, održavanje i oprema Muzeja

Osim samog dvorca, u sastavu naše Ustanove su i drugi objekti: kapelica Sv. Križa, katna zgrada uprave, prizemna gospodarska zgrada, vrtlarska kućica, info točka na jezeru te pomoćni servisno- skladišni blok i garaža.

Tako se i dalje planira:

Pribavljanje dodatnih sredstava za Energetsku obnovu pomoćne zgrade Dvora Trakošćan te unutarnje opremanje.

Rekonstrukcija kotlovnice i sistema centralnog grijanja.

Uređenje dotrajale opreme sanitarnih čvorova zbog dotrajalosti instalacija i naplata korištenja sanitarnog čvora.

Nabava opreme za održavanje park šume.

Fizička zaštita kulturnog dobra od strane zaštitarske tvrtke.

Čuvanje zgrada u krugu Ustanove, muzejske građe, uređaja i instalacija te dodatno uvođenje video nadzora.

Provođenje protupožarne zaštite te sigurnosti posjetitelja Muzeja.

Održavanje zgrada te sanitarnog čvora namijenjenog posjetiteljima park-šume i Muzeja. Stalni nadzor nad posjetiteljima dvorca i povremenih izložbi.

Rad na prijemu posjetitelja koji uz radne dane uključuje i rad vikendima i praznicima. Uređenje apartmana za boravak stručnjaka u pomoćnoj zgradi muzeja.

Očekuje se napraviti plan poboljšanja i osuvremenjavanja opreme.

Svi redovni i prateći administrativno-financijski i drugi poslovi za potrebe djelovanja ustanove.

* 1. Zaštita i održavanje park-šume i jezera

Pored muzejske djelatnosti Dvor Trakošćan se brine za održavanje oko 80 ha park-šume i jezera. Tu su predviđene slijedeće aktivnosti:

Stalni šumarski nadzor.

Sanitarna sječa i uklanjanje bolesnih stabala, uspostavljanje šumskog reda, te dopremanje drvene mase izvlačenjem, splavarenjem ili prijevozom do prilaznog puta.

Komisijsko preuzimanje drvene mase u suradnji sa stručnim suradnikom. Izvlačenje stabala iz jezera.

Uzgoj i njega park šume, održavanje biljnog pokrova, čišćenje samoniklog raslinja itd.

Šljunčanje i čišćenje prilaznih staza dvorcu te staza u parku i održavanje šumskih putova i mostića, čišćenje snijega u zimskim mjesecima itd.

Uređivanje površina za cvijeće i njihovo održavanje, te popravak i održavanje stuba, ograda, košarica za smeće i klupa u parku.

Košenje cijelog parka te odvoz trave, smeća i lišća.

**POSEBNI STRUČNI PROGRAMI DVORA TRAKOŠĆAN ZA 2025. GODINU**

**PROGRAMI MUZEJSKO-GALERIJSKE DJELATNOSTI IZLOŽBE**

**NAZIV PROGRAMA: IZLOŽBA „JURAJ DRAŠKOVIĆ – 500 GODINA“**

**Vrijeme:** 05.02.2025. – 20.04.2025.

**Mjesto**: Trakošćan

**Kutos izložbe:** Vinko Kovač

**Preventivni i konzervatorski zahvati:** Valentina Meštrić

**Ukupan trošak:** 17.000,00 €

## Opis programa:

Općeprisutna osmanska opasnost, (protu)reformacija, novoizabrana vladarska obitelj te posljedična unutrašnja previranja čine ove prostore u 16. stoljeću izuzetno ambivalentnima. U takvoj konstelaciji nije rijetkost da ustaljene strukture slabe te svojom poroznošću omogućuju napredovanje ljudi izvan tradicionalnih centara moći. Ova izložba problematizira upravo jedan takav uspon – Jurja II. Draškovića.

Iako se rodio u plemićkoj obitelji, u ranoj fazi njegova života obitelj Drašković nije uživala značajan politički utjecaj. Dapače, u Jurjevom djetinjstvu Draškovići su bili primorani napustiti Liku te emigrirati sjevernije zbog nadiruće osmanske opasnosti. Ako se tome pridoda smrt glave obitelji, Bartola, moglo bi se interpretirati da je Jurjev uspon bio teži, što njegov konačan uspjeh čini još većim. Naime, potporom ujaka Jurja Utješenovića, Juraj Drašković stječe prvoklasnu naobrazbu, no kasnije u životu napreduje (biskup, nadbiskup, ban, kardinal) zahvaljujući svojem intelektu, oratorskim i vojnim vještinama, karakternoj čvrstoći i poštenju o čemu svjedoče brojni povijesni izvori. Stoga je ova izložba percipirana kao prikaz lika i djela Jurja II. Draškovića, imajući u vidu specifične političko-kulturološke okvire kroz koje je Juraj prolazio. To se prvenstveno odnosi na njegovu vjernu službu Habsburgovcima, ali i na sudjelovanje u političkim i vjerskim događajima koji su utjecali na razvoj hrvatske i europske povijesti, poput Tridentskog koncila ili Seljačke bune. Uspon na društvenoj ljestvici proporcionalno prati uvećanje broja vlastelinstva u sklopu kojeg Trakošćan kao titularni grad i najvrjedniji posjed zauzima posebno mjesto.

Izložba o Jurju Draškoviću bit će postavljena u prostorima trakošćanske utvrde koji nisu dio redovnog postava, pa će posjetitelji imati jedinstvenu priliku upoznati nove cjeline unutar dvorca kroz specijalizirana vodstva. U tu svrhu prostorija će se i dodatno digitalno opremiti, kako bi se, u međuvremenu prevedeni, najznačajniji govori/dokumenti Jurja II. multimedijalno prilagodili i animirali pomoću umjetne inteligencije

i digitalnih platformi. Mimo toga, predstavit će se gradivo iz fundusa Dvora Trakošća i drugih hrvatskih institucija zaduženih za očuvanje kulturno-povijesne baštine.

# NAZIV PROGRAMA: IZLOŽBA „ LOVAČKA KULTURA, TRADICIJA I ETIKA“

**Vrijeme:** svibanj 2025. – rujan 2025.

**Mjesto:** Trakošćan

**Kustos izložbe:** Vesna Farkaš

**Stručni suradnici:** Ivan Mravlinčić, Vinko Kovač **Preventivni i konzervatorski zahvati:** Valentina Meštrić **Ukupan trošak:** 30.000,00 €

## Opis programa:

Ova središnja velika izložba Dvora Trakošćan biti će postavljena za vrijeme najveće sezone posjeta.

Izložba govori o lovstvu kroz povijesni pregled, a posebno o važnosti lova u životu plemstva sagledno kroz svakodnevnicu grofova Drašković i Kulmer čije se lovačke sobe ili namještaj tih soba nalaze očuvane u muzejima partnerima – Dvoru Trakošćan i Lovačkom muzeju. Izložba povezuje prošlost a relevantnim promišljanjima u sadašnjosti pa će posebna pozornost, uz 100. godišnjici Hrvatskog lovačkog saveza, biti na današnjoj ulozi lovaca u zaštiti i očuvanju prirode, etičnom i održivom odnosu prema okolišu te dobrim praksama kojima se žele umanjiti posljedice klimatskih promjena. Lov je uvijek bio privilegij aristokracije i plemstva pa će se posjetitelji upoznati s načinima kako se lov provodio, kakvu je društvenu ulogu imao i kako su se te prakse mijenjale kroz stoljeća. Kroz predavanja i panele otvorit će se dijalog s korisnicima o ulozi lova danas i njegovoj važnosti za očuvanje ekosustava i kako spriječit zloupotrebe. Na izložbi će se izložiti predmeti iz fundusa Dvora Trakošćan, Lovačkog muzeja, Hrvatskog povijesnog muzeja i Nacionalnog muzeja moderne umjetnosti. Oblikovat će se interaktivni sadržaji i atraktivan dizajn izložbe u prostorima dvorca Trakošćan, a izložba će se nakon Trakošćana krajem godine postaviti i u prostoru Lovačkog muzeja u Zagrebu. Izložba se održava i uz podršku Hrvatskog lovačkog saveza.

# NAZIV PROGRAMA: IZLOŽBA „ VOJNI PRIKAZI 18. STOLJEĆA U DVORCU TRAKOŠĆAN”

**Vrijeme:** studeni 2025. – siječanj 2026.

**Mjesto:** Trakošćan

**Kustosi izložbe:** Ivan Mravlinčić i Vladimir Brnardić **Stručni suradnici:** Marina Bregovac Piski i Harald Skala **Preventivni i konzervatorski zahvati:** Valentina Meštrić

**Ukupan trošak:** 22.000,00 €

## Opis programa:

Izložba govori o jedinstvenoj zbirci muzejske građe vojne tematike koja prikazuju vojne postrojbe i časnike iz sredine 18. stoljeća koji se nalaze u trakošćanskom muzeju. Zbirka je jedinstvena u europskim okvirima i vezane je uz vlasnike dvorca, obitelj Drašković. Jedan dio zbirke predstavlja 49 portreta časnika 37. linijske pješačke pukovnije kojom je zapovijedao grof Josip Kazimir Drašković, a drugi dio zidne tapiserije s prikazom više pješačkih i konjaničkih postrojbi carske vojske. Ovoj zbirci pridružiti će se malo rodoslovlje obitelji Drašković na kojem je prikazan osobni banderij Josipa Kazimira Draškovića. Izložbom zbirka bi se istražila i stručno obradila te kataloški publicirala novim znanstvenim i stručnim saznanja. Posebni naglasak stavio bi se na srednjoeuropski kontekst sličnih zbirki u bližem okruženju, stoga bi izložba uključivala suradnju s više domaćih i inozemnih stručnjaka.

Velikaški rod Draškovića sudjelovao je četiri stoljeća u političkim, vojnim i vjerskim događanjima tog dijela srednjoeuropskog prostora. Josip Kazimir (1716.? – 1765.) sudionik je mnogih ratova, od mladosti bori se protiv Osmanlija. Istaknuo se hrabrošću u Ratu za austrijsko nasljeđe (1740. - 1748.) na talijanskim i njemačkim bojištima, zatim je bio uspješan u Sedmogodišnjem ratu (1756. – 1763.) u kojem se borio i njegov sin Ivan VIII. (1740. – 1787.) pukovnik i zapovjednik Prve banske pukovnije u Glini, te je službovao u Transilvaniji.

Izložba bi se protezala na sedam prostorija drugog kata. Uz izložene predmete u dvorcu Trakošćan predstavljeni bi bili i predmeti iz muzejske čuvaonice te posuđene slike ili reprodukcije. Prvi put izložena bi bila zbirka svih 49 časnika iz postrojbe Josipa Kazimira Draškovića. Reproducirane bi bile tapete postrojbi prema stvarnom izgledu i rasporedu u punoj širini.

# NAZIV PROGRAMA: GOSTOVANJE IZLOŽBE „ TKO TU KOGA ŽENI?” U MUZEJU TUROPOLJA

**Vrijeme:** veljača 2025. – travanj 2025.

**Mjesto:** Muzej Turopolja

## Kustos izložbe: Andreja Srednoselec Ukupan trošak: 2.500,00 €

**Opis programa:**

Muzej Dvor Trakošćan je 2024. godine organizirao tematsku izložbu pod nazivom „Tko tu koga ženi?“ koja govori o ugovorenim brakovima koji su sve do u 20. stoljeće bili sastavni dio socijalno-ekonomskih strategija plemićkih i velikaških obitelji te su bili sredstvo stjecanja i potvrđivanja društvenog i materijalnog položaja i sredstvo ostvarivanja političkih ciljeva.

Izložba istražuje ženidbenu strategiju obitelji Drašković i na njihovom primjeru pokazuje kako je jedna velikaška obitelj kroz stoljeća putem bračnih veza gradila i održavala svoju moć i bogatstvo. Neprimjereni i nedolični izbori bračnih partnera izazivali su skandale, baš poput braka grofa Josipa Kazimira Draškovića i plemkinje nižeg roda Suzane Malatinski. U procesu sklapanja braka ključni su elementi bili ženidbeni ugovori i miraz koji je često postajao predmetom sukoba i spora. Najpoznatiji takav slučaj u obitelji Drašković bio je sukob oko miraza kćeri Gašpara III. Draškovića Marije Euzebije koja je bila prva supruga Nikole VII. Zrinskog. S obzirom na razlike u položaju muških i ženskih pripadnika plemićkog staleža, izložba istražuje i doprinos i značenje koje su plemkinje imale u društvu i svojim obiteljima. Njihova je uloga prikazana kroz primjer dvije pripadnice obitelji Drašković, Eleonore Felicite rođ. Malatinski te Julijane rođ. Erdödy.

Na izložbi su izloženi portreti, fotografije, sitan inventar i druga građa, uključujući oko 60 originala i oko 90 preslika, iz fundusa muzeja Dvor Trakošćan, Gradskog muzeja Varaždin, Hrvatskog povijesnog muzeja, Muzeja za umjetnost i obrt te arhivsko gradivo iz Hrvatskog državnog arhiva i Nadbiskupijskog arhiva u Zagrebu. Prema vremenu nastanka izloženi predmeti obuhvaćaju razdoblje od sredine 16. do početka 20. stoljeća i predstavljaju vrijedan izvor koji osvjetljava život i prakse plemićkih brakova tijekom tog vremenskog razdoblja. Oblikovani su multimedijalni i interaktivni sadržaji, a izložba je dodatno obogaćena edukativnim programima i radionicama namijenjenim različitim uzrastima i interesima.

U 2025. godini planirano je gostovanje trakošćanske izložbe „Tko tu koga ženi?“ u Muzeju Turoplja u Velikoj Gorici.

# TERENSKA ISTRAŽIVANJA

**NAZIV PROGRAMA: TERENSKO ISTRAŽIVANJE NA TEMU DVORACA, UTVRDA I LOVSTVA**

## Mjesto održavanja: Graz

**Vrijeme održavanja:** siječanj 2025.

**Izvršitelji programa:** Vinko Kovač i Valentina Meštrić

**Ukupni troškovi**: 1.490,00 €

## Opis programa:

Ususret dvije izložbe – „Juraj II. Drašković – 500. godina“ i „Lovačka kultura, tradicija i etika“ za 2025. godinu, provelo bi se prethodno terensko istraživanje arhiva i muzeja u Grazu. Prvenstveno onih institucija koje su blisko vezane za djelatnost muzejske ustanove Dvor Trakošćan, mogu pridonijeti njenom radu, osvijetliti prošlost Trakošćana ili su neposredno vezani za gore navedene izložbe.

Terenskim istraživanje bile bi obuhvaćene sljedeće institucije:

* Steiermärkisches Landesarchiv
* Stadtarchiv Graz
* Universalmuseum Joanneum Schloss Stainz

1. Steiermärkisches Landesarchiv i Stadtarchiv Graz su istraživački interesantne jer postoji mogućnost sačuvanih arhivskih spisa o obitelj Drašković i Trakošćanu nedostupnih u RH, budući da je nekoliko članova bilo trajno nastanjeno u samom Grazu ili u bližoj okolici. Uvid u arhivske spise potencijalno bi omogućio nove uvide u trakošćansku povijest. Primjerice, stanje utvrde u trenutku dospijeća u vlasništvo obitelji Drašković (za vrijeme Jurja II.) ili planove obnove dvorca sredinom 19. stoljeća (za vrijeme Jurja VI.). Tim više što je nedavnim restauratorskim zahvatom u Trakošćanu utvrđena direktna veza preko novina die Gratzer Zeitung. Stoga nije pretjerano pretpostaviti da postoji čvrsta veza između Trakošćana, Graza i Štajerske.
2. U muzejskoj ustanovi Universalmuseum Joanneum Schloss Stainz djeluje i lovački muzej koji posjeduje jednu od najvećih lovačkih zbirki u Austriji, a eksponati su izloženi na interaktivan i posjetiocima prihvatljiv način. Postav bi se konceptualno mogao smjestiti u subdisciplinu kulturne historije te kao prikaz interakcije između ljudi i prirode. Tamo stečene spoznaje i uvidi mogli bi se direktno implementirati u proces postavljanja izložbe „Lovačka kultura, tradicija i etika“, ali i pri budućem postavljanju stalnog postava Dvora Trakošćan.

Kustos terenskog istraživanja: Vinko Kovač

Preventivni i konzervatorski zahvati: Valentina Meštrić

# EDUKATIVNI PROGRAMI NAZIV PROGRAMA: EDUKATIVNI PROGRAMI U 2025. GODINI

**Vrijeme:** siječanj 2025. – prosinac 2025.

**Mjesto:** Trakošćan

**Koordinator programa:** Kristina Majcen

**Ukupan trošak:** 11.600,00 €

## Opis programa:

Edukativne radionice osmišljene su da angažiraju sudionike kroz interaktivno učenje. Fokusiraju se na različite teme te se sastoje od praktičnih vježbi, diskusija i grupnog rada, omogućavajući sudionicima da primjenjuju stečeno znanje u stvarnim situacijama. Predloženi program uključuje suradnju s interpretatorima baštine, izvedbenim i likovnim umjetnicima, glazbenicima i gejmerima.

Radionica "Suđenje kmetovima“ uz prigodnu izložbu Juraj Drašković – 500 godina osmišljena je kao edukativno-interaktivna aktivnost koja sudionicima pruža jedinstvenu priliku da kroz kostimiranu igru uloga istraže povijesne događaje vezane uz život i djelovanje Jurja Draškovića, istaknutog hrvatskog teologa, državnika i kardinala iz velikaške obitelji Drašković. Juraj Drašković, koji je obnašao dužnost hrvatskog bana od 1567. do 1576. godine, bio je svjedok i akter mnogih povijesnih previranja, uključujući i Seljačku bunu 1573. godine u Hrvatskom zagorju.

Land art radionica kombinira umjetnost i prirodu, potičući djecu da stvaraju umjetnička djela koristeći prirodne materijale poput kamenja, lišća, grančica i zemlje. Aktivnosti uključuju planiranje i izradu skulptura, mozaika i instalacija koje poštuju i koriste prirodne elemente okoliša. Kroz ovaj proces, djeca razvijaju ekološku svijest i osjećaj za estetsku vrijednost prirode – Lila Herceg Nenadić.

Storytelling radionice fokusiraju se na umjetnost pričanja priča, razvijajući kreativne i narativne vještine. Polaznici uče kako kreirati zanimljive likove, razviti zaplet i koristiti različite narativne tehnike za angažiranje publike. Ove radionice često uključuju pisanje, crtanje, glumu i druge izražajne oblike. Ideja je da se izvede interna edukacija zaposlenika, koji bi na temelju toga kreirali priče za posjetitelje. Cilj je da polaznici radionice nauče kako da svoje ideje i iskustva prenesu na zanimljiv i smislen način, bilo kroz pisanu riječ, usmeno izlaganje ili vizualne medije – Margareta Perši/Kristijan Petrović.

Kostimirana stručna vodstva pružaju jedinstven edukativni doživljaj kroz kombinaciju povijesnog prikaza i edukacije. Vodiči u autentičnim kostimima iz određenog povijesnog razdoblja ili kulture vode posjetitelje kroz muzej ili tematski događaj, pružajući informacije na zanimljiv i pristupačan način. Ovakav pristup omogućava posjetiteljima da se bolje povežu s temom i dožive je iz prve ruke, čime se olakšava učenje i pamćenje informacija. Kostime će izraditi Kookabee Design – Melita Kukec.

Društvene i multimedijalne igrice osmišljene su da potaknu interakciju, timski rad i kritičko razmišljanje među sudionicima. Društvene igrice mogu uključivati kvizove, zagonetke i strategijske igre koje se igraju u grupama, dok multimedijalne igrice koriste digitalne tehnologije poput računala i tableta za interaktivno učenje. Ove aktivnosti integriraju elemente gamifikacije, što povećava motivaciju i angažiranost, a ujedno omogućava i lakše savladavanje kompleksnih tema kroz igru i zabavu.

Ovi edukativni programi su dizajnirani da pokriju širok spektar interesa i potreba posjetitelja, pružajući im priliku za razvoj različitih vještina i znanja kroz inovativne i interaktivne metode učenja.

# NAZIV PROGRAMA: RAZVOJ PRISTUPAČNOSTI STALNOG POSTAVA MUZEJA DVOR TRAKOŠĆAN

**Vrijeme:** prva polovina 2025.

**Mjesto:** Trakošćan

**Koordinator programa:** Kristina Majcen i Andreja Srednoselec

**Ukupan trošak:** 3.200,00 €

## Opis programa:

Polazne točke za provođenje procjene i razvoja pristupačnosti nalaze se unutar zakonskih regulativa kao i strategija Ministarstva kulture i medija, ali i RH. Provođenje pristupačnosti ključno je za inkluzivnost i omogućavanje jednakih mogućnosti za sve posjetitelje.

Cilj ovog programa je detaljno analizirati trenutno stanje pristupačnosti muzeja za osobe s invaliditetom i druge posjetitelje te utvrditi i identificirati ključna područja koja zahtijevaju promjenu ili poboljšanje. Na temelju ove analize, izradit će se sveobuhvatan etapni plan provođenja pristupačnosti, podijeljen u faze, kako bi se osiguralo sustavno provođenje poboljšanja pristupačnosti, a u skladu s utvrđenim propisima i standardima. Cilj je postići da Dvorac Trakošćan bude otvorenije okruženje za sve posjetitelje, bez obzira na njihove različitosti i mogućnosti.

Isto tako, planira se educirati sve zaposlenike o pravima ove skupine osoba kao i o načelima uklanjanja svih oblika diskriminacije. Time se podiže svijest o potrebama osoba s invaliditetom, promiče se kultura poštovanja, razumijevanja, uvažavanja. Edukacija uključuje informiranost o jezičnoj, oblikovnoj, društvenoj stigmatizaciji te o načinima, metodama i oblicima borbe protiv diskriminacije koja se temelji na mogućnostima, a ne nemogućnostima svake pojedine osobe.

# PREVENTIVNA ZAŠTITA, KONZERVACIJA I RESTAURACIJA

**NAZIV PROGRAMA: PREVENTIVNA ZAŠTITA ̶ OČUVANJE MUZEJSKIH ZBIRKI DVORA TRAKOŠĆAN**

**Vrijeme:** siječanj 2025. – prosinac 2025.

**Mjesto:** Trakošćan

**Koordinator programa:** Valentina Meštrić, restaurator

**Ukupan trošak:** 11.000,00 €

## Opis programa:

Predmeti iz fundusa Dvora Trakošćan svakodnevno su izloženi brojnim prijetnjama, uključujući krađu, vandalizam, štetnike, zagađenje, promjene relativne vlage i temperature, neprilagođeno svjetlo, štetno djelovanje posjetitelja. Posljedice ovih djelovanja, nakon što dođe do oštećenja, ponekad se mogu sanirati restauratorskim zahvatim, ali mnogi izvori spomenutih opasnosti mogu se kontrolirati, a njihovo djelovanje može se predvidjeti. Preventivna konzervacija bavi se sprječavanjem nastanka štete i propadanja na

predmetima putem istraživanja i osmišljavanja postupaka koji poboljšavaju sigurnost predmeta i zbirki. Posebna se pažnja posvećuje atmosferskim uvjetima, rukovanju predmetima, kontroli štetnih djelovanja posjetitelja, kontroli štetnika i nametnika, planiranju djelovanja u slučaju nepogoda te izradi kopija ili duplikata.

Dugogodišnja praksa i rad u muzeju Dvora Trakošćan potvrđuju da je štetno djelovanje posjetitelja među najvećim uzročnicima propadanja muzejskih predmeta. Trenutni sustav zaštite je nereprezentativan, umjesto stupića je na više mjesta probušena i oštećena originalna drvena oplata, a umjesto estetski prihvaćenijih vrpci nalazi se korodirani lanac. Preskakivanje takve dotrajale zaštite za fotografiranje na povijesnom namještaju, diranje, otkidanje i uzimanje dijelova slike, zidnih tapeta ili nekih drugih predmeta s vremenom je nanijelo ozbiljnu štetu zbirkama. Zbog navedenih razloga, neophodno je postaviti pregradnike s mogućnošću ugradnje senzora i time onemogućiti posjetiteljima bilo kakav fizički kontakt sa izloženim eksponatima.

## Ciljevi:

Cilj programa "Preventivna konzervacija – očuvanje muzejskih zbirki Dvora Trakošćan" je identificirati i smanjiti potencijalne rizike za muzejske zbirke putem sustavne kontrole okolišnih uvjeta, poboljšanja postupaka rukovanja i skladištenja predmeta, te implementacije strategija za zaštitu od štetnika, vandalizma i drugih oblika oštećenja. Program nastoji očuvati integritet i dugovječnost kulturnih artefakata kroz kontinuirano istraživanje i primjenu najboljih konzervatorskih praksi.

# NAZIV PROGRAMA: RESTAURACIJA SLIKA I OKVIRA

**Vrijeme:** siječanj 2025. – prosinac 2025.

**Mjesto:** Trakošćan

**Koordinator programa:** Valentina Meštrić, restaurator

**Ukupan trošak:** 12.759,45 €

## Opis programa:

Dvor Trakošćan u 2025. godini planira izvođenje konzervatorsko-restauratorskih zahvata na šest slika s pripadajućim ukrasnim okvirima:

* 1. Juraj VI. Drašković, August Prinzhofer(?), 1864., DT 77, 123, 5 x 96,5 cm, ulje na platnu,
  2. Johann Nepomuk Gobert Aspremont Linden, Carl Gsellhofer (?), 1818. (?), DT 1382, ulje na platnu , 97 x 70 cm,
  3. Wirich Philipp Lorenz Daun, neutvrđeni slikar, 18. st. (oko 1715.), DT 986, ulje na platnu, 92 x 75,5 cm,
  4. Portret mladića, Reynier van Gherwen, oko 1645., DT 1007, ulje na platnu, 73 x 58,5 cm,
  5. Bogorodica sućutna (Pietà), neutvrđeni slikar, 18. st. (?) DT 992, ulje na platnu, 120 x 108 cm,
  6. Portret kardinala Utješenovića, neutvrđeni slikar, 16. ili 19. st., DT 1315, ulje na platnu, 42 x 31 cm,
  7. Muziciranje, netvrđeni slikar, početak 17. st., DT 1000, 124 x 107,5 cm, ulje na platnu

te na bogato izrezbarenom, dvostrukom drvenom pozlaćenom baroknom okviru zidnog ogledala iz 18. st., DT 1193, 125 x 92 cm.

Predmeti se nalaze u stalnom postavu muzeja u kojem se kontekstualno nadovezuju uz preostali sadržaj tematskih prostorija.

Prema izvršenom stručnom pregledu, predmeti su u lošem stanju s prisutnim raznim vrstama oštećenja nastalih uslijed mikroklimatskih promjena, izloženosti UV zračenju, neadekvatnih prijašnjih konzervatorsko-restauratorskih zahvata, djelovanju fluktuacija temperature i vlage. Sukladno navedenom, ključno je provesti konzervatorsko-restauratorske zahvate u svrhu saniranja nastalih oštećenja i preventivne zaštite od daljnjeg propadanja.

Radove na slikama pod rednim brojevima od 1. do 4. izvodit će stručni suradnici iz Hrvatskog restauratorskog zavoda dok će se slike pod rednim brojem 5., 6. i 7. restaurirati u restauratorskoj radionici muzeja Dvora Trakošćan.

Proces i rezultati konzervatorsko-restauratorskih zahvata zabilježit će se u elaboratima, a pojedina istraživanja će se predstaviti javnosti te na stručnim konferencijama. Slika Portret kardinala Utješenovića će biti izložena na izložbi Juraj Drašković – 500 godina, a koje će se otvoriti u veljači 2025. godine povodom 500 obljetnice rođenja Juraja Draškovića, prvog vlasnika dvorca. Slika Muziciranje i pozlaćeni drveni okvir se nakon restauracije planiraju vratiti u postav, u prostoriju restauriranih tapeta u Maloj biblioteci, program financiran 2024. godine, što bi prostoriju činilo dodatno reprezentativnom. Sakrivena vrata na zidu Male biblioteke vode u Molitvenu sobu na čijem se oltaru nalazi Pietà koja je također u lošem stanju.

# NAZIV PROGRAMA: SANACIJA KAPILARNE VLAGE U DVORCU

**Vrijeme:** svibanj 2025.

**Mjesto:** Trakošćan

**Koordinator programa:** Valentina Meštrić, restaurator

**Ukupan trošak:** 32.454,38 €

## Opis programa:

Dvorac Trakošćan smješten u općini Bednja gdje prevladava specifičan tip klime nazvan i “klima bukve”, prema prevladavajućem šumskom raslinju. No, mogu se navesti neki podaci koji pokazuju odstupanja klime bednjanskog područja u odnosu na bliže gradove. Područje općine nalazi na nadmorskoj visini od oko 230- 300 m, ali zbog samog položaja gorskog lanca Ivančica – Strahinjčica, sa sjeverne strane, klima je nešto hladnija od očekivane za tu nadmorsku visinu karakteristična za područje sjeverozapadne Hrvatske što je i dokazano klimatološkim mjerenjima početkom 2006. godine. Tadašnja mjerenja pokazuju da je u Bednji, tijekom hladnog dijela godine, izmjerena redovito jedna od najnižih jutarnjih temperatura, koja zimi iznosi

-20 Celzijevih stupnjeva što i nije nikakva rijetkost i po svome iznosu je često bliža istodobnim vrijednostima u Gospiću i Korenici nego u okolnim gradovima, npr. u Varaždinu, Krapini ili Zagrebu. Zbog specifičnih klimatskih karakteristika vegetacija u proljeće na bednjanskom području kasni oko dva tjedna u odnosu na okolna područja. Zimi se također često događa da prilikom prolaska atmosferskih poremećaja na bednjanskom području pada snijeg, dok u ostalim područjima (pa i na istim nadmorskim visinama) pada kiša. Razlog tome je što je prizemna temperatura prilikom takvih uvjeta za svega koji stupanj niža, što je u tim situacijama dovoljno da umjesto kiše pada snijeg. Specifičan reljef u kojem je smješten dvorac, na manjem brijegu, ali opet kao da se nalazi u kotlini zbog okruženosti višim planinama: Ravna Gora na sjeveru, Strahinjčica na jugu, Macelj na zapadu i Ivančica na istoku, zadržava hladan i vlažan zrak.

Ovakva klima odrazila se i na sam dvorac te utjecala na pojavu kapilarne (likvidne) vlage u zidovima, dugogodišnji problem koji je najviše uočljiv u niskom prizemlju dvorca: Polivalentna dvorana, wc za posjetitelje, Tamnica, Kuhinja, ulazni dio…Ovaj tip vlage kapilarnim silama ulazi u temelje zidova i postupno nastavlja svoj uspon u više dijelove dvorca. Kapilarnu vlaga u ovom slučaju je uzrokovana visokim podzemnim vodama te vlažnim i nesaturiranim tlom. Također zbog glinovitih naslaga tla istijene na kojoj je dvorac, vlaga se teško otpušta i zadržava se na vrhu brijega što objašnjava ovakvu pojavu vlage u dvorcu koji se nalazi na brijegu. Posebice za kišovitog razdoblja ili u vrijeme otapanja snijega, razina vodnog lica se podiže i doseže površinu tla što uzrokuje znatno povišenje vlage u zidovima, a samim time i nova oštećenja. Vlaga ulazi bočno u zid i navlažuje podrumske i prizemne prostore dvorca.

Kapilarna vlaga je to viša što su kapilare u zidu uže, a smjer gibanja vode u kapilarama ovisi o temperaturnim razlikama, odnosno ako je temperatura sa obje strane zida jednaka (izotermno stanje), tada neće doći do gibanja u kapilarama, no ako postoji temperaturni gradijent, što znači da je jedna strana topla, a druga hladna, tada se vlaga u kapilarama kreće od toploj prema hladnoj strani. To je razlog zašto do isoljavanja najviše dolazi zimi zbog niskih temperatura zraka te zbog niske relativne vlage jer se tada vlaga iz unutrašnjosti zida giba prema površini. Upravo zbog učestalog isoljavanja na zidovima u prizemnim

prostorijama dvorca nije moguće organizirati događanja, izložbe, koncerte, priredbe i sl. jer je bojanje zidova samo privremeno rješenje koje se vizualno pokazalo efikasnim u razdoblju od dva tjedna. Nakon tog razdoblja, pojavljuju se mjehurići zraka, boja se ljušti, a žbuka se osipava, mrvi i otpada. Također vlaga u zidovima uzrokuje i pojavu gljivica i plijesni, što uz sve ostalo i estetski nagrđuje građevinu i izvana u vidu pojave tamnih mrlja na fasadi. Konstantno isparavanje vlage iz zidova u prostor remeti održavanje optimalnih muzejskih mikroklimatskih uvjeta čime su ugroženi i muzejski predmeti u stalnom postavu.

Kako bi trajno riješili taj problem te kako bi dvorac mogli koristiti u punini kroz sva vremenska razdoblja, potrebno je sanirati uzročnika problema, odnosnu kapilarnu vlagu.

Istraživanje u svrhu postavljanja dijagnoze koja su uključivala vizualni pregled mogućih izvora vlage, instrumentalna mjerenja i analize izvela je tvrtka KAZ d.o.o.

PROsystem sustav tvrtke KAZ d.o.o. pokazalo se najoptimalnijim rješenjem u slučaju vrtlarske kućice u perivoju Dvora Trakošćan, objekta u kojem je detektiran isti problem kapilarne vlage. Sustav djeluje kroz sve zidove i pregrade te ima veliki radijus djelovanja, anulira pojavu kapilarnosti te dolazi do postupnog otjecanja vode iz zidova natrag u zemlju što sprečava njeno ponovno dizanje.

# KNJIŽNICA I ARHIVSKA GRAĐA

**NAZIV PROGRAMA: REDOVNI RAD KNJIŽNICE DVORA TRAKOŠĆAN**

**Vrijeme**: siječanj 2025. – prosinac 2025.

**Mjesto:** Trakošćan

**Koordinator programa:** Andreja Srednoselec

**Ukupan trošak:** 2.000,00 €

## Opis programa:

Knjižnica i arhivska građa Dvora Trakošćan je internog karaktera i njezini su korisnici zaposlenici muzeja, ali je po najavi i dogovoru dostupna za posudbu i vanjskim korisnicima (za potrebe izrađivanja školskih ili studentskih radova i različitih istraživanja za stručne radove odnosno publikacije). U planu je nabava stručne literature vezane uz interese i djelatnost muzeja iz područja povijesti, povijesti umjetnosti, kulture, muzeologije i zaštite prirode. Stručna literatura će se nabavljati kupnjom te razmjenom publikacija s drugim muzejima i srodnim institucijama.

# MEĐUNARODNA KULTURNA SURADNJA

**NAZIV PROGRAMA: RAD RAVNATELJICE HORJAN KAO IZABRANOG PREDSTAVNIKA U SVJETSKOJ MUZEJSKOJ ORGANIZACIJI ICOM**

**Vrijeme**: 1.2.2025. – 1.12.2025.

**Mjesto:** Pariz, Dubai, Zadar; USA

**Koordinator:** Goranka Horjan

**Ukupan trošak:** 5.586,00 €

## Opis programa:

Ravnateljica Dvora Trakošćan je predsjednica Međunarodnog komiteta za muzejski menadžement INTERCOM, Svjetske muzejske organizacije te kao izabrani nacionalni predstavnik radi u tijelima profesionalne organizacije. U 2025. planira se sudjelovanje u pripremi i provedbi Trijenalne Generalne skupštine ICOM-a pod okriljem UNESCO-s na lokacijama sjedišta u Parizu te odabranog mjesta konferencije u Dubaiju i Abu Dabiju. U suradnji s Muzejom antičkog stakla planira se održati i konferencija o važnosti komuniciranja u muzejima na kojoj će se implementirati zaključki s velike konferencije AAM na temu

„Muzeji i povjerenje“ Los Angeles. Muzeji već dugo imaju visoku razinu povjerenja javnosti što je rijetkost u suvremenom informacijskom ekosustavu. Na primjer, 2021. godine izvješće koje je naručila američka udruga muzeja pokazalo je da javnost smatra muzeje drugim najpouzdanijim izvorom informacija nakon prijatelja i obitelji, nadmašujući čak i istraživače, znanstvenike, novinske organizacije i vladu. Ovo otkriće naglašava jedinstvenu poziciju koju muzeji imaju u društvu kao upravitelji znanja, kulture, znanosti i povijesti – područja u kojima su vjerodostojnost i pouzdanost najvažniji. Muzeji to povjerenje zaslužuju na različite načine. Sve više prihvaćajući inkluzivne procese donošenja odluka i surađujući sa zajednicama, oni predstavljaju različite narative i gledišta, odražavajući složenost ljudske povijesti i društva. Podržavajući standarde i etiku muzejskog područja, oni se obvezuju na načela kao što su transparentnost, integritet i odgovornost. Oni također premošćuju jaz između složenih koncepata i javnog razumijevanja širenjem vrhunskih istraživanja i učenja. Upravo su etički principi iznimno važni a ravnateljica Goranka Horjan imenovana je od strane Ministarstva kulture i medija ispitivačicom za područje etike u muzejskoj struci. U sklopu daljnjeg unapređenje uvođenja etike u muzejsku praksu predviđa se sudjelovanje G. Horjan na skupu kojeg organizira američka profesionalna muzejska organizacija AAM.

# NAZIV PROGRAMA: GOSTOVANJE IZLOŽBE „ TKO TU KOGA ŽENI?” U MUZEJU AROUCA U PORTUGALU

**Vrijeme:** travanj 2025. – srpanj 2025.

**Mjesto:** Arouca, Portugal

**Kustos izložbe:** Andreja Srednoselec

**Ukupan trošak:** 4.152,95 €

## Opis programa:

Muzej Dvor Trakošćan je 2024. godine organizirao tematsku izložbu pod nazivom „Tko tu koga ženi?“ koja govori o ugovorenim brakovima koji su sve do u 20. stoljeće bili sastavni dio socijalno-ekonomskih strategija plemićkih i velikaških obitelji te su bili sredstvo stjecanja i potvrđivanja društvenog i materijalnog položaja i sredstvo ostvarivanja političkih ciljeva.

Izložba istražuje ženidbenu strategiju obitelji Drašković i na njihovom primjeru pokazuje kako je jedna velikaška obitelj kroz stoljeća putem bračnih veza gradila i održavala svoju moć i bogatstvo. Neprimjereni i nedolični izbori bračnih partnera izazivali su skandale, baš poput braka grofa Josipa Kazimira Draškovića i plemkinje nižeg roda Suzane Malatinski. U procesu sklapanja braka ključni su elementi bili ženidbeni ugovori i miraz koji je često postajao predmetom sukoba i spora. Najpoznatiji takav slučaj u obitelji Drašković bio je sukob oko miraza kćeri Gašpara III. Draškovića Marije Euzebije koja je bila prva supruga Nikole VII. Zrinskog. S obzirom na razlike u položaju muških i ženskih pripadnika plemićkog staleža, izložba istražuje i doprinos i značenje koje su plemkinje imale u društvu i svojim obiteljima. Njihova je uloga prikazana kroz primjer dvije pripadnice obitelji Drašković, Eleonore Felicite rođ. Malatinski te Julijane rođ. Erdödy.

Na izložbi su izloženi portreti, fotografije, sitan inventar i druga građa, uključujući oko 60 originala i oko 90 preslika, iz fundusa muzeja Dvor Trakošćan, Gradskog muzeja Varaždin, Hrvatskog povijesnog muzeja, Muzeja za umjetnost i obrt te arhivsko gradivo iz Hrvatskog državnog arhiva i Nadbiskupijskog arhiva u Zagrebu. Prema vremenu nastanka izloženi predmeti obuhvaćaju razdoblje od sredine 16. do početka 20. stoljeća i predstavljaju vrijedan izvor koji osvjetljava život i prakse plemićkih brakova tijekom tog vremenskog razdoblja. Oblikovani su multimedijalni i interaktivni sadržaji, a izložba je dodatno obogaćena edukativnim programima i radionicama namijenjenim različitim uzrastima i interesima.

U suradnji s Muzejom Arouca, portugalskim Javnim zavodom za kulturnu baštinu, Samostanom Arouca, Općinom Arouca i Kraljevskom bratovštinom kraljice Svete Mafalde, kao nadopuna navedene izložbe, u Trakošćanu je od svibnja do početka srpnja 2024. bila otvorena i izložba pod nazivom „Žene u životu samostana Arouca“. Muzej Arouca smješten je u opatiji svetog Bartolomeja, odnosno u poznatom cistercitskom ženskom samostanu iz 10. stoljeća. Nalazi se u Arouci, u metropolitanskom području Porta u Portugalu. Izložba kroz deset primjera osvjetljava bogatu sliku ženskog života u samostanu, ističe njihovu

važnost i utjecaj u različitim povijesnim i društvenim okolnostima. Posebna važnost dana je kraljici Santa Mafaldi, kćeri portugalskog kralja D. Sancha I.

U 2025. godini planirano je uzvratno gostovanje trakošćanske izložbe „Tko tu koga ženi?“ s naglaskom na položaj žena u feudalnom razdoblju u Portugalu, u samostanskom kompleksu Muzeja Arouca.

## NAZIV PROGRAMA: GOSTOVANJE IZLOŽBE „ ETIMOLOGIJA TRAKOŠĆAN” U SHANGHAI ART COLLECTION MUZEJU U KINI

Vrijeme: rujan 2025. – studeni 2025. Mjesto: Shanghai, Kina

Kustos izložbe: Ivan Mravlinčić Ukupan trošak: 8.257,58 €

Opis programa:

Muzej Dvor Trakošćan je 2024. godine organizirao tematsku izložbu o povijesti dvorca od najranijeg spomena do današnjih dana za koju postoji interes da bude gostujuća izložba u Kini zahvaljujući suradnji s Konfucijevim institutom iz Zagreba i interesu muzeja u Shanghaju. Izložba govori o povijesti izgradnje dvorca, od legendi o njegovom nastanku sve do njegove transformacije u muzej. Započinje pričom o

etimologiji riječi Trakošćan, poveznicom s riječi Drachenstein te legendi o zmajskom gradu. Naime, iako pisani izvori spominju burg tek u 14. stoljeću smatra se da je Trakošćan nastao krajem 13. stoljeća kao komponenta u obrambenom sustavu sjeverozapadne Hrvatske odnosno kao manja osmatračka utvrda za nadzor puta od Ptuja prema bednjanskoj dolini. Postoje dvije legende koje govore kako je Trakošćan dobio svoje ime. Jedna da je to bilo po tračkoj utvrdi (arx Thacorum) koja je navodno postojala još u

vrijeme antike. Druga sačuvana predaja govori, da je ime dobio po vitezovima Drachenstein koji su u ranom srednjem vijeku gospodarili tim krajevima.

Izložba prati izmjene vlasnika i govori o tome kako su Draškovići, njegovi najdugovječniji vlasnici došli u posjed ove utvrde. Gospodari burga u prvim stoljećima nisu poznati, tek znamo da su od kraja 14. st. vlasnici grofovi Celjski, koji istovremeno gospodare čitavom Zagorskom grofovijom. Uskoro ta obitelj izumire i Trakošćan dijeli sudbinu ostalih njihovih gradova i posjeda koji se usitnjavaju i mijenjaju razne gospodare. U toj podjeli Trakošćan, kao jedinstveno imanje, pripada najprije vojskovođi Janu Vitovcu, zatim Ivanišu Korvinu, koji ga poklanja svome podbanu Ivanu Gyulayu. Ova obitelj zadržava dvorac kroz

tri generacije, te izumire 1566., a vlastelinstvo preuzima monarhija. Za učinjene usluge kralj Maksimilijan dodjeljuje vlastelinstvo Juraju Draškoviću (1525.-1587.), najprije osobno, a potom na nasljedno uživanje. Tako je konačno 1584. Trakošćan stekla obitelj Drašković u čijem je vlansištvu do kraja 2. svjetskog rata.

Izložba prati transformacije dvorca do njegovog današnjeg izgleda te se za predloške koriste dokumentarna građa i slikani prizori dvorca te grafički listovi.

# PROGRAMI INFORMATIZACIJE

**NAZIV PROGRAMA: RAZVOJ DOKUMENTACIJSKOG SERVISA MUZEJSKE USTANOVE DVORA TRAKOŠĆAN**

**Vrijeme:** siječanj 2025. – prosinac 2025.

**Mjesto:** Trakošćan

**Koordinator**: Vinko Kovač i Valentina Meštrić

**Ukupan trošak:** 11.007,73 €

## Opis programa:

Muzejska ustanova Dvor Trakošćan pripada kompleksnim muzejskim ustanovama koja se sastoji od dvorca, građevina uz dvorac, perivoja i park šume s jezerom što je čini jedinstvenom cjelinom i rijetkim objektom u Hrvatskoj sa sačuvanom vlastitom građom, povijesno usko vezanom uz arhitektonski okvir i život njegovih vlasnika, obitelji Drašković. Muzej posjeduje vrijednu muzejsku građu iz razdoblja od renesanse do historicizma podijeljenih u osam zbirki. Za održavanje postojeće kompleksne cjeline u muzeološkom smislu i u konzervatorsko - restauratorskom segmentu ovim projektom stvaranja dokumentacijskih servisa stvaraju se pretpostavke nužne za rad i djelovanje ove u Hrvatskoj jedinstvene ustanove.

Razvoj fotodokumentacije bitan je za muzejsku djelatnost od poslova evidencije, promidžbe, istraživačke i restauratorske djelatnosti.

Projekt razvoja dokumentacijskog servisa pretpostavlja sinkronizirani razvoj znanstveno-stručnog djelovanja, tehničkih mogućnosti i prostornih kapaciteta u funkciji stručnog i komercijalno-turističkog djelovanja ustanove, na način da na racionalan i ekonomski održiv način muzej servisira svoju cjelovitu djelatnost, uz outsourcing samo onih poslova i aktivnosti koji nemaju bilo ekonomsku bilo stručnu održivosti ili racionalan razlog postojanja unutar ustanove. Ovaj projekt omogućuje dijeljenje onog dijela aktivnosti s ustanovama ili pojedincima srodnih djelatnosti koji su također vezani uz zaštitu baštine i kulturno djelovanje unutar regije u kojoj Muzej čini dominantnu baštinsku i kulturnu ustanovu.

# MARKETINŠKE AKTIVNOSTI DVORA TRAKOŠĆAN

**NAZIV PROGRAMA: POVEĆANJE PREPOZNATLJIVOSTI NOVOG BRENDA DVORA TRAKOŠĆAN I STVARANJE NOVE PUBLIKE**

**Vrijeme:** siječanj 2025. – prosinac 2025.

**Mjesto:** Trakošćan

**Voditelj projekta:** Kiara Elenia Bienert

**Ukupni troškovi:** 15.800,00 €

## Opis programa:

Dvor Trakošćan imao je zastarjelu, vizualno neatraktivnu i multimedijalno neusklađenu mrežnu stranicu te zastarjeli vizualni identitet. U 2024. godini, uspješno su kreirani novi vizualni identitet i s njime usklađena web stranica. Time je napravljen prvi iskorak u rebrandingu muzeja Dvor Trakošćan jer se program izrade nove mrežne stranice direktno nadovezuje na digitalizaciju muzejske građe.

Sljedeći korak je predstavljanje novog brenda već postojećoj publici te širenje i pridobivanje nove publike sadržajima koji će se predstaviti na novi način, primarno snažnim kampanjama digitalnog oglašavanja.

Branding lokaliteta tj. baštine je multidisciplinaran po svojoj prirodi jer sam Trakošćan ima duboku poveznicu sa povijesti, identitetom, kulturom i ekosustavom. Kroz ovaj projekt želi se postići rebranding lokaliteta na inovativan način sagledavajući lokalitet u svim njegovim segmentima što podrazumijeva dvije ključne komponente:

1. Kreiranje novog, snažnog brenda koji će biti prepoznatljiv na hrvatskom tržištu
2. Predstavljanje brenda publici digitalnim kampanjama te korištenje digitalnog oglašavanja za pridobivanje nove publike.

# NAZIV PROGRAMA: SUDJELOVANJE NA TURISTIČKIM SAJMOVIMA HTZ-A ZBOG PREZENTACIJE I PROMOCIJE DVORA TRAKOŠĆANA ŠIROJ PUBLICI

**Vrijeme:** siječanj 2025. – travanj 2025.

**Mjesto:** Nizozemska, Španjolska i Ujedinjeni Arapski Emirati

**Voditelj projekta:** Kiara Elenia Bienert

**Ukupni troškovi:** 13.834,38 €

## Opis programa:

Muzej Dvor Trakošćan pridružio se UHPI kao institucionalni član 2024. godine s ciljem širenja svoje publike te daljnjeg rada na promociji svoje ponude unutar i izvan Republike Hrvatske. Članovi UHPE redovito sudjeluju na turističkim sajmovima, koji im ne samo omogućuju da se predstave novoj publici, već i da se umreže. Hrvatska turistička zajednica, koja usko surađuje s UHPOM, za 2025. godinu planira širok spektar

turističkih sajmova po cijelom svijetu. Dvor Trakošćan stoga će u 2025. godini izlagati na turističkim sajmovima kako bi svoj novi brend te svoje programe i aktivnosti predstavio publici. Tako se planira sudjelovanje na sajmovima u Nizozemskoj, Španjolskoj i Ujedinjenim Arapskim Emiratima - državama čija publika pokazuje interes za povijest te kulturnu i prirodnu baštinu kakvu turističke destinacije njihove zemlje ne pružaju. Stvaranje nove publike Dvora Trakošćan ima širok i značajan utjecaj na dionike i to na svim razinama pa je iz tog razloga nužno da se na to gleda kao na prioritet.

## Ciljevi:

Sudjelovanje Muzeja Dvor Trakošćan na sajmovima koje organizira Hrvatska turistička zajednica ima nekoliko ključnih ciljeva, usmjerenih na promociju muzeja, povećanje broja posjetitelja te očuvanje i prezentaciju kulturne baštine. U nastavku su istaknuti glavni, a ujedno i najvažniji ciljevi:

* Promocija kulturne i povijesne baštine
* Povećanje posjećenosti muzeja Dvor Trakošćan
* Privlačenje novih posjetitelja
* Promocija edukativnih programa i aktivnosti koje muzej provodi
* Umrežavanje
* Stvaranje i jačanje veza s turističkim agencijama, vodičima i drugim relevantnim organizacijama kako bi se osigurala bolja promocija i posjećenost
* Unapređenje iskustva posjetitelja prikupljanjem povratnih informacija
* Promocija novog brenda muzeja
* Očuvanje i prezentacija kulturne baštine

# INVESTICIJE

**NAZIV PROJEKTA: PRIBAVLJANJE DODATNIH SREDSTAVA ZA ENERGETSKU OBNOVU POMOĆNE ZGRADE DVORA TRAKOŠĆAN TE UNUTARNJE OPREMANJE**

**Vrijeme:** siječanj 2025. – prosinac 2025.

**Mjesto:** Trakošćan

**Voditelj projekta:** Ivan Mravlinčić

**Ukupni troškovi:** 109.168,50 €

## Opis projekta:

Projekt Energetske obnova pomoćne zgrade Dvora Trakošćan, prizemnica u podnožju dvorca, predstavlja dubinsku obnovu koja obuhvaća mjere energetske učinkovitosti na ovojnici i tehničkim sustavima te

rezultira uštedom godišnje potrebne toplinske energije za grijanje i primarne energije uz smanjenje emisije CO2. Glavni je cilj projekta doprinos održivom korištenju energije, odnosno doprinos zaštiti okoliša i održivosti resursa, što je jedan od aspekata održivog razvoja.

Izvršene su slijedeće aktivnosti:

Izrađena je projektna dokumentacija koja je obuhvatila izradu glavnog projekta i projektnu dokumentaciju s troškovnicima. Prijavljen je projektni prijedlog na poziv Energetska obnova zgrada sa statusom kulturnog dobra (NPOO.C6.1.R1-I3.01) po čijem je odobrenju proveden postupak javne nabave. Potpisan je ugovor s izvođačem koji je uveden u posao s ciljem provođenje mjera energetske obnove. Uspostavljen je stručni nadzor građenja, projektantski nadzor te koordinator zaštite na radu. U tijeku su aktivnosti koje obuhvaćaju provedbu obveznih mjera promidžbe i vidljivosti EU projekta.

Projektni prijedlog nije u potpunosti odobren (samo u iznosu od 6? %) stoga su potrebna dodatna sredstva kako bi se projekt uspješno priveo kraju.

Također dio tavanskog prostora do sad je služio kao neadekvatno spremište muzejske građe. Po završetku obnove nužna je uspostava suvremene muzejske čuvaonice koja bi zadovoljavala konzervatorske standarde. Potrebna je izgradnja unutarnje izolirane ovojnice koja bi osiguravala mikroklimatske uvjete te formirati skladišni prostor, karantenu i prostor za uvid u muzejsku građu.

Unutarnje opremanje sadržavalo bi police, ormare, uređaje za regulaciju topline i vlage i drugo.

Kadrovskim ojačanjem muzeja javila se potreba za uspostavom radnog prostora djelatnika u upravnoj zgradi muzeja, pošto je taj prostor do sada bi skladišne namjene, potrebno je iseliti i pohraniti dokumentaciju. U tu svrhu drugi dio tavanskog prostora bio bi pretvoren u čuvaonicu arhivskog gradiva i pismohrane. Stoga je potreban zahvat na opremanju koji bi osigurao čuvanje i pohranu.

# NAZIV PROGRAMA: REKONSTRUKCIJA KOTLOVNICE I SISTEMA CENTRALNOG GRIJANJA

**Vrijeme:** lipanj 2025. – srpanj 2025.

**Mjesto:** Trakošćan

**Voditelj projekta:** Mato Ernoić **Ukupni troškovi:** 31.562,50 € **Opis programa:**

U svrhu poboljšanja energetske učinkovitosti i ekonomičnosti sustava grijanja u zgradi uprave Dvora Trakošćan kao i u dvorcu potrebna je zamjena starih i neispravnih elemenata u sistemu grijanja. Pregledom navedenih objekata vidljivo je da se radi o dotrajalim i neispravnim grijaćim tijelima (prvenstveno ventilkonvektora), ventilima, pumpama u kotlovnicama pa je stoga preporuka u svrhu ekonomičnosti i

dogradnje sustava zamijeniti iste. Instalacije u oba objekta projektirane su i izgrađene prije 25 godina. Zamjena starih i neispravnih elemenata može znatno povećati energetsku učinkovitost i smanjiti troškove grijanja.

Vrste aktivnosti i plan zamjene prema postojećoj dokumentaciji:

* izrada troškovnika i proračuna potrebnih sredstava,
* potpisivanje ugovora s odabranim izvođačima i dobavljačima,
* instalacija novih sustava grijanja,
* postavljanje novih grijaćih tijela, cjevovoda i drugih potrebnih komponenti,
* instalacija naprednih kontrolnih sustava (termostati, regulatori),
* testiranje i puštanje u pogon,
* testiranje novog sustava grijanja kako bi se osigurala njegova funkcionalnost i učinkovitost,
* edukacija tehničkog osoblja i korisnika zgrade o pravilnom korištenju i održavanju novog sustava grijanja,
* redovito održavanje.

# NAZIV PROGRAMA: UREĐENJE DOTRAJALE OPREME SANITARNIH ČVOROVA ZBOG DOTRAJALOSTI INSTALACIJA I NAPLATA KORIŠTENJA SANITARNOG ČVORA

**Vrijeme**: srpanj 2025. ̶ kolovoz 2025.

**Mjesto**: Trakošćan

**Voditelj projekta**: Mato Ernoić **Ukupni troškovi:** 87.484,13 € **Opis programa:**

Zbog dotrajalosti instalacija i nužnosti zamjene postojeće opreme, Dvor Trakošćan, jedan od najpoznatijih kulturno povijesnih spomenika u Hrvatskoj, planira urediti svoje sanitarne čvorove kako bi odgovorio na sve veće potrebe posjetitelja i unaprijedio kvalitetu usluga. Planira se implementirati sustav naplate korištenja sanitarnog čvora. Sustav će uključivati ugradnju okretne naplatne rampe (tripoda) koja će omogućiti efikasniju kontrolu pristupa i prikupljanje sredstava za održavanje sanitarnih objekata. Ugradnja okretne rampe uz naplatu korištenja predstavlja značajan korak ka osiguravanju kontroliranog pristupa, poboljšanju higijenskih standarda i osiguravanju financijske održivosti sanitarnih objekata. Ovaj projekt će doprinijeti boljem nadzoru, većoj sigurnosti i zadovoljstvu posjetitelja, te dugoročnoj održivosti

infrastrukture dvorca. Ugradnjom naplate nastoji se osigurati bolje uvjete za posjetitelje, podići standarde higijene i funkcionalnosti te dugoročno održavati i unapređivati svoje sadržaje.

Zbog starosti i dotrajalosti nužna je zamjena keramičkih pločica, WC školjki u muškom i ženskom dijelu sanitarnog čvora, pregradnih PVC panela, umivaonika i slavina te ogledala kako bi se osigurala visoka razina higijene i udobnosti za posjetitelje.

U sklopu uređenja, planirano je opremanje sanitarnih čvorova modernim digitalnim aparatima i dozatorima. Riječ je o aparatima za higijenu i dezinfekciju, sredstvima za čišćenje i dezinfekciju, te kozmetiku, uključujući uređaje za doziranje i aplikacije. Projektom će se obuhvatiti širok spektar uređaja koji osiguravaju visoke higijenske standarde u sanitarnim prostorima. Uređaji uključuju dozatore za sapun, dezinfekcijska sredstva, papirne ručnike, tekuće sapune, kao i sredstva za čišćenje i dezinfekciju površina. Uređaji su digitalno kontrolirani, što omogućava precizno praćenje potrošnje, automatsko doziranje i optimalno korištenje resursa. Osim toga, navedeni aparati dizajnirani su s ekološkom osviještenošću, smanjujući otpad i potrošnju energije.

# NAZIV PROGRAMA: NABAVA OPREME ZA ODRŽAVANJE PARK ŠUME

**Vrijeme:** rujan 2025.

**Mjesto:** Trakošćan

**Voditelj projekta:** Mato Ernoić **Ukupni troškovi:** 55.975,00 € **Opis programa:**

Radi dotrajalost trenutne opreme koja više ne zadovoljava potrebe za učinkovitim održavanjem okoliša te obavljanjem ostalih zadataka, muzeju Dvor Trakošćan su potrebna sredstva za obnovu kulturne infrastrukture radi nabave novog traktora i prikolice. Nabavom navede specijalizirane opreme omogućit će se učinkovitije održavanje infrastrukturnih objekata, rad i održavanje u parku šume, trakošćanskog jezera kao i podrška u organizaciji kulturnih događaja, te osiguranje optimalnih uvjeta za očuvanje i prezentaciju kulturne baštine. Cilj je unaprijediti logističke i tehničke kapacitete Muzeja, čime će se olakšati svakodnevni rad i dugoročno održavanje.

## Zaključak

Plan i program na održiv i inkluzivan način promišlja razvoj muzeja kao značajne i međunarodno preopznatljive kulturne institucije. Uz prezentaciju i očuvanje baštine uvažava i suvremene trendove poticanja vidljivosti i približavanja baštine različitoj publici.

## Napomena:

Program je rezultat prijedloga stručnjaka Dvor Trakošćan te ga Stručno vijeće preporuča na usvajanje Upravnom vijeću.

Plan i program rada podnosi ravnateljica Dvora Trakošćan. dr. sc. Goranka Horjan